### Beslutninger:

Fremsendes til Børn og Unge-udvalget til behandling i henhold til beslutning i byrådets møde den 12. oktober 2022.

###

Beslutningsforslag fra Børne- og ungebyrådet

Den seneste tid har både medier og politikere haft fokus på, at der er mangel på arbejdskraft i [adresse], og at der efterspørges både varme og hjælpende hænder til at løfte flere indsatser og sikre gode forhold for f.eks. børn og ældre i kommunerne. Det er en opgave og et ansvar, som unge kan få mulighed for at løfte.

For nyligt har Børne- og ungebyrådet stillet et forslag om, at unge skal klædes på til voksenlivet. Vores argumenter for det forslag er blandt andet, at vi mener, at når unge forstår aspekterne af at blive voksen, vil det både skabe et bedre overblik og mere tryghed i overgangen til voksenlivet. Det samme gør sig gældende for dette forslag. Udover at det vil bidrage til at løse en samfundsudfordring, vil det også give unge mere ansvarsfølelse og forståelse for, hvad det vil sige at have et job fra en ung alder. Dette vil gøre det nemmere for os at træde ind i et job, når vi er fyldt 18 år.

Vi stiller derfor et forslag om, at der oprettes flere kommunale jobs til unge, så unge kan bidrage der, hvor der er brug for det. Derudover ønsker vi, at ungdomsjobs bliver mere synlige og lettere at finde, så så mange som muligt får glæde af jobmulighederne.

Forslag:

Børne- og ungebyrådet foreslår:

1) At [adresse] opretter flere jobs til de 13-15-årige og 16-17-årige.

2) At kommunen udvider mulighederne for at finde jobs til unge via kommunale hjemmesider.

Motivation af punkt 1:

Vi ønsker, at der oprettes flere kommunale jobs, som unge i aldersgrupperne 13-15 år og 16-17 år kan varetage. Det kan for eksempel være som oprydder i daginstitutioner, rengøringshjælp på plejehjem eller som bogopsætter på det lokale bibliotek. Dette vil give pædagoger, SOSU-assistenter og andet fagpersonale mere tid til at fokusere på deres kerneopgave med at yde omsorg, pleje og velfærd til ældre, børn eller andre borgere. Vi ønsker ikke, at unge skal varetage opgaver, som kræver uddannet personale.

At sikre flere kommunale jobs til unge har en række fordele. For det første kan unge på den måde lære om det ansvar, der følger med et job, hvor man skal være pålidelig, møde til tiden og indgå i et fællesskab på en arbejdsplads. For det andet vil unge lære om blandt andet lønsedler, og hvad det vil sige at have en indkomst. Sidst men ikke mindst har undersøgelser vist, at unge med et fritidsjob har lavere risiko for at lave kriminalitet.1 Vi mener altså, at vores forslag ikke kun vil afhjælpe udfordringen med den manglende arbejdskraft, men at det også vil bidrage til unges almene dannelse.

Det er vigtigt for os, at der i udmøntningen af forslaget vil blive jobs til både gruppen 13-15-årige og gruppen 16-17-årige, da der gælder forskellige vilkår for disse grupper. Det er vigtigt, fordi der er nogle typer af opgaver, som de yngre i gruppen ikke må varetage, ligesom vi oplever, at det kan være svært for 17-årige at finde jobs, da flere arbejdspladser ikke ønsker at ansætte nogen, der er tæt på de 18 år.

Motivation af punkt 2:

Udover oprettelsen af flere kommunale jobs til 13-17-årige, ønsker vi også, at [adresse] arbejder på at gøre ungdomsjobs mere tilgængelige og nemmere at finde end på jobnet.dk. Det kan være som en tilføjelse med fritids- og ungejobs til den eksisterende side med ledige jobs på aarhus.dk.2

Det er vores opfattelse, at unge ikke ved hvor de skal søge, når de leder efter et job. Langt de fleste i Børne- og ungebyrådet oplever at venner, der har et fritidsjob, har fået det gennem deres omgangskreds f.eks. familie eller venner. Det er dog ikke alle, der har denne mulighed, og derfor ønsker vi samtidig, at [adresse] sørger for, at der reklameres for fritids- og ungejobs på den eksisterende portal. Desuden ville det hjælpe meget, hvis der sættes specifikke søgefiltre op, så man nemmere kan finde de jobs, der er interessante for unge.

Vi stiller os naturligvis gerne til rådighed med sparring og inputs, når forslaget skal ud at leve i [adresse].

INDSTILLING FRA MAGISTRATSAFDELINGEN FOR BØRN OG UNGE

Svar på forslag fra Børne og ungebyrådet om flere kommunale jobs til unge i alderen 13 til 17 år

### Resume

Børne- og Ungebyrådet har fremsendt forslaget ”Flere kommunale jobs til unge i alderen 13 til 17 år”. Heri foreslås det dels, at [adresse] opretter flere jobs til de 13-15 årige og de 16-17 årige, og dels at kommunen udvider mulighederne for at finde jobs via kommunens hjemmeside. Baggrunden for forslaget er, at der er mangel på arbejdskraft blandt andet i forhold til at sikre gode forhold for børn og ældre i kommunen. Derudover vil det at have et job fra en ung alder give unge mere ansvarsfølelse og forståelse for, hvad det vil sige at have et job. Dette vil gøre det lettere for unge at finde arbejde, når de er fyldt 18 år. Hertil kommer, at undersøgelser har vist, at unge med et fritidsjob har lavere risiko for at lave kriminalitet.

Byrådet besluttede den 11. maj 2022 at fremsende Børne- og Ungebyrådets forslag til Magistratsafdelingen for Børn og Unge til besvarelse i form af en indstilling. Fristen for fremsendelse til byrådet var oprindeligt den 24. august 2022. Fristen er imidlertid overskredet grundet stort arbejdspres i afdelingen.

Der er indhentet informationer ved de øvrige magistratsafdelinger om situationen vedrørende fritidsjobs i de respektive afdelinger. Dette beskrives i punkt 5.

Magistratsafdelingerne er enige i Børne- og Ungebyrådets intention om at skabe flere jobs til unge i den udstrækning det er muligt samt at gøre dem mere synlige.

Børn og Unge finder derfor at det vigtigt, at der er fokus på at skabe flere fritidsjobs.

Magistratsafdelingen for Børn og Unge foreslår, at der arbejdes efter en ambition om, at der på tværs af magistratsafdelingerne oprettes 250 yderligere jobs til unge.

Derudover foreslår Magistratsafdelingen for Børn og Unge, at stillingerne slås offentligt op på relevante platforme, herunder kommunens hjemmeside, i den udstrækning det giver mening

### Beslutningspunkter

Det indstilles:

At 1) der arbejdes efter en ambition om, at der i magistratsafdelingerne oprettes yderligere 250 kommunale jobs til unge mellem 13 og 17 år.

At 2) ansættelsesstederne slår stillingerne offentligt op i den udstrækning det giver mening.

At 3) jobsiden på aarhus.dk tilrettes, så det er muligt at søge på jobs til unge mellem 13 og 17 år.

At 4) ansættelsesstederne tydeliggør de ledige jobs ad øvrige kanaler i den udstrækning det giver mening

### Borgmesterens afdelings påtegning

Fremsendes til Magistraten.

Det bemærkes, at indstillingen ikke er fremsendt rettidigt til Borgmesterens Afdeling i forhold til at kunne nå byrådsbehandling indenfor den fastsatte frist på 3 måneder efter byrådsbehandlingen af beslutningsforslaget. Indstillingen skulle rettidigt have været behandlet på byrådet d. 14. september 2022.

Borgmesterens Afdeling har derudover ingen bemærkninger til indstillingen.

### Sagsforløb:

Udvalg: [adresse]

Dato: 11-05-2022

Frans Ravn:

Fremsendes til Magistratsafdelingen for Børn og Unge med henblik på udarbejdelse af en indstilling, jf. byrådets vedtagelse i mødet den 11. maj 2022 om magistratsbehandling af forslaget.

Sagen bedes tilbagesendt byrådet via Magistraten.

Udvalg: Magistraten

Dato: 03-10-2022

Frans Ravn: 8

Fremsendes til [adresse] med bemærkning, at Magistraten i mødet den 3. oktober 2022 anbefaler, at byrådet tiltræder Magistratsafdelingen for Børn og Unges indstilling af 21. september 2022.